- Vil komme til rettssaken
ARTIKKELEN ER OVER 14 ÅR GAMMEL Pallin er tiltalt for å ha latt seg bestikke av Kjell Inge Røkke og båtmegler Erik Øye til å utstede svenske skippersertifikater til den norske finanstoppen. Taus om saken Svenske myndigheter har ikke villet utlevere Claes Pallin. Først da Oslo politidistrikt skal ha gått med på å droppe tiltalepunktet om dokumentfalsk mot svensken, skal Pallin ha sagt seg villig til å komme. Det opplyser hans advokat John Christian Elden, ifølge NRK. Pallin har de siste årene gjort seg utilgjengelig for mediene, men svarte tidligere på dagen i går kort på enkelte spørsmål. Han ville da ikke bekrefte at han kommer til tingretten mandag morgen: - Om jeg kommer til Norge? Det får du vite hvis du står på utsiden av tingretten i Oslo klokken fem på ni på mandag, sier Pallin til VG. Han ville ikke kommentere saken han er tiltalt for, eller hva han hadde bestemt seg for i debatten om han kommer eller ikke: - Jeg har dessverre ingenting å si om saken. Men man får se det slik: Dette er som et kappløp for hester. Det er femti prosents sjanse for at jeg dukker opp i Oslo. Men det er en stor hemmelighet, sier Pallin til VG. - Betyr det at du rett og slett ikke har bestemt deg ennå? - Jeg tviler ikke. Jeg er soleklar. Jeg følger alle bestemmelser og lover. Men litt hemmeligheter må man jo få lov til å ha. Det gjør det jo litt mer spennende for dere journalister også, sier Pallin. Kunne utleveres Sjøfartsinspektøren fikk ekstra press på seg etter at den svenske riksadvokaten i går bestemte seg for å anbefale den svenske regjeringen å utlevere Pallin til Norge. Claes Pallin var ikke kjent med at saken var oversendt regjeringen, da VG snakket med han i går ettermiddag. - Dette kjenner jeg ikke til, sier han. - Det har gått fire år siden saken ble kjent. Ønsker du ikke å bli ferdig med den? - Det er jo bare fire år. Jeg har vært statstjenestemann, så jeg er vant til å vente, sier han.
Politiet dropper tiltalen om dokumentfalsk. Dermed kommer trolig Claes Pallin til rettssaken, som starter på mandag.